Predkladacia  správa

Návrh zákona, ktorým sa mení a dopĺňa zákon Slovenskej národnej rady č. 369/1990 Zb. o obecnom zriadení v znení neskorších predpisov a menia a dopĺňajú niektoré ďalšie zákony sa predkladá v nadväznosti na novelizáciu Ústavy Slovenskej republiky vykonanú ústavným zákonom č. 90/2001 Z.z. a podľa uznesenia vlády č. 966 z 29. novembra 2000 (bod B.1.) 
Návrh zákona bol v rámci medzirezortného pripomienkového konania zaslaný všetkým ministerstvám a ostatným ústredným orgánom štátnej správy, generálnej prokuratúre, najvyššiemu súdu, najvyššiemu kontrolnému úradu, Rade hospodárskej a sociálnej dohody Slovenskej republiky, Združeniu miest a obcí Slovenska, Únii miest Slovenska, Konfederácii odborových zväzov Slovenskej republiky, všetkým krajským úradom, vybraným okresným úradom, mestám Bratislave a Košiciam a ďalším vybraným mestám a obciam (spolu 60 orgánom).
K návrhu sa vyjadrili všetky uvedené orgány. Osem stanovísk bolo bez pripomienok (najvyšší súd, ministerstvo hospodárstva, ministerstvo pôdohospodárstva, ministerstvo zdravotníctva, správa štátnych hmotných rezerv, úrad jadrového dozoru, úrad priemyselného vlastníctva, Rada pre vysielanie a retransmisiu). 
K všeobecnej pripomienke uplatnenej niektorými orgánmi týkajúcej sa zaradenia presunu kompetencií na obce do predloženého návrhu uvádzame:
Navrhované riešenie by bolo zo systémového hľadiska v rozpore s legislatívnymi pravidlami vlády. Predkladateľ preto navrhuje presun kompetencií na obce riešiť osobitným zákonom. 
Zásadné pripomienky k návrhu zákona uplatnilo vo svojich stanoviskách šesť orgánov (ministerstvo financií, ministerstvo kultúry, ministerstvo školstva, úrad geodézie, kartografie a katastra, generálna prokuratúra, Konfederácia odborových zväzov). Všetky zásadné pripomienky boli na rokovaniach predkladateľa s pripomienkujúcimi subjektmi vyriešené. 
Návrh zákona posúdila 20. apríla 2001 legislatívna rada vlády. Upozornila najmä na niektoré potrebné úpravy v súvislosti s novým zákonom o prokuratúre a s pripravovaným znením novely Občianskeho súdneho poriadku. Uplatnila ďalej niektoré vecné a legislatívne pripomienky. Dotknuté ustanovenia návrhu zákona predkladateľ upravil podľa stanoviska legislatívnej rady vlády. 
Následne bol návrh zákona vo forme vládneho návrhu predložený na základe uznesenia č. 400/2001 Národnej rade Slovenskej republiky. Jeho obsah bol opätovne prerokúvaný na stretnutí členov vlády Slovenskej republiky s predsedníctvom Združenia miest a obcí Slovenska v mesiaci máj. Z diskusie vzišla požiadavka prepracovať vo vládnom návrhu ustanovenia týkajúce sa financovania obcí, majetku obcí a rozpočtu.  Na základe toho vláda Slovenskej republiky prijala uznesenie č. 469 z 25. mája 2001 a vládny návrh vzala z rokovania Národnej rady Slovenskej republiky späť. Zároveň uložila v bode C.1. citovaného uznesenia ministrovi vnútra urýchlene pripraviť na rokovanie vlády nové znenie. Potrebu urýchleného prerokovania návrhu vládou požaduje aj uznesenie Národnej rady Slovenskej republiky z 1. júna 2001 č. 1457, ktoré žiada predložiť vládny návrh najneskôr do 20. júna t.r. 
Na základe uvedených skutočností ministerstvo vnútra iniciovalo pracovnú poradu predstaviteľov Združenia miest a obcí Slovenska, ministerstva financií a ministerstva vnútra s cieľom pripraviť nové znenie § 7 až 9 zákona tak, aby vyhovovalo požiadavkám všetkých zainteresovaných strán. Pracovné stretnutie sa uskutočnilo 8. júna 2001, pričom došlo k zhode názorov na uvedenú problematiku a pripravené znenie bolo odsúhlasené.
Na rokovanie vlády sa predkladá nové znenie návrhu zákona bez rozporov.